Pula, 16.02.2024.

-ČLANOVI FONDA GRADOVA I OPĆINA-

PREDMET: **Obavijest o raspisivanju natječaja „Mali projekti za bolje sutra“ te zamolba za informiranje šire javnosti,** dostavlja se

Zaklada za poticanje partnerstva i razvoj civilnog društva (Zaklada Istra-Fondazione Istria) i ove godine raspisuje Natječaj za male projekte u zajednici **„Mali projekti za bolje sutra“**. Ovim putem molimo sve članove Fonda gradova i općina da prenesu vijest o raspisivanju Natječaja.

Baziran na „*bottom up“* pristupu rješavanja problema lokalnih zajednica, ovaj natječaj potiče ljude na proaktivno djelovanje jer oni najbolje znaju probleme koji postoje u njihovoj zajednici i svojom proaktivnošću u rješavanju tih problema, mogu doprinijeti postizanju pozitivnih promjena u društvu. Natječaj se provodi od 2007. godine a financira se iz **Fonda gradova i općina** Istarske županije.

Ukupna vrijednost ovogodišnjeg natječaja iznosi **30.000,00 eura**. Najmanji iznos koji se može zatražitiiznosi **1.000,00 eura**, dok je najveći **3.500,00 eura.** Provedbom ovog natječaja, *Zaklada Istra- Fondazione Istria* ne samo da daje financijsku potporu malim projektima, već i pruža informativnu i edukativnu podršku pri provedbi tih malih projekata, istovremeno osnažujući prijavitelje znanjima o natječajnim postupcima i provedbi projekata koja mogu iskoristiti u kasnijoj provedbi većih projekata, posebice onih financiranih iz EU fondova.

Važno je naglasiti kako je cilj *Malih projekata za bolje sutra* doprinijeti rješavanju konkretnih problema u lokalnoj zajednici. **Projektima ovog tipa organiziraju se aktivnosti pokrenute od strane skupine građana u lokalnoj zajednici koji djeluju kroz udruge, ustanove ili mjesne odbore za dobrobit šire lokalne zajednice.** U sklopu ovog natječaja, potiče se i dodatno boduje umrežavanje te volonterstvo kako bi se povećao društveni kapital i doprinijelo rješavanju zajedničkih problema, ali u konačnici i stvorio temelj za daljnje projekte razvoja lokalne zajednice.

Od ove godine dodatno je olakšana prijava na natječaj kroz digitalizaciju postupka prijave, a projekte mogu prijaviti udruge, ustanove i mjesni odbori koji imaju sjedište registrirano u gradovima i općinama koji su članovi Fonda gradova i općina: **Pazin, Vodnjan-Dignano, Novigrad-Cittanova, Buje-Buie, Labin, Poreč-Parenzo, Rovinj-Rovigno te Svetvinčenat, Medulin, Marčana, Vrsar-Orsera, Funtana-Fontane, Ližnjan-Lisignano, Lanišće, Tar-Vabriga-Torre-Abrega, Vižinada-Visinada, Barban i Tinjan.**

Rok za prijavu je **29.03.2024. godine do 15h**, a cjelokupna natječajna dokumentacija dostupna je na web stranici Zaklade: [www.civilnodrustvo-istra.hr](http://www.civilnodrustvo-istra.hr) u dijelu „Otvoreni natječaji“.

Nadamo se da ćete prepoznati društvenu vrijednost ovog natječaja i objaviti informaciju kako bi svi potencijalni prijavitelji dobili informaciju i prijavili svoj mali projekt.

Za sva dodatna pitanja i pojašnjenja stojimo Vam na raspolaganju putem maila [tadea@civilnodrustvo-istra.hr](mailto:tadea@civilnodrustvo-istra.hr) ili pozivom na broj 052/212-938.